“Oʻzbekiston-Turkmaniston” erkin savdo zonasini tashkil etish toʻgʻrisida
(resolution, 2024-02-28)

Tashqi savdo infratuzilmasini rivojlantirish, eksport salohiyatini oshirish, xorijiy xaridorlar va mahalliy eksportchilar uchun qulay sharoitlar yaratish maqsadida: 1. Vazirlar Mahkamasi, Investitsiyalar, sanoat va savdo vazirligi, Qishloq xoʻjaligi vazirligi, Iqtisodiyot va moliya vazirligi hamda Xorazm viloyati hokimligining: Xorazm viloyati Shovot tumanidagi ilovaga muvofiq sugʻoriladigan 3,1 gektar yer uchastkasini qishloq xoʻjaligiga moʻljallangan yerlar toifasidan sanoat, transport, aloqa, mudofaa va boshqa maqsadlarga moʻljallangan yerlar toifasiga oʻtkazish; ushbu 3,1 gektar yer uchastkasida tovarlarni saqlash, saralash, sotish, transport va boshqa zamonaviy xizmatlar infratuzilmasini tashkil etish uchun “Oʻzbekiston-Turkmaniston” erkin savdo zonasini (keyingi oʻrinlarda — savdo zonasi) tashkil qilish; savdo zonasining faoliyat koʻrsatish muddatini keyinchalik uzaytirish imkoni bilan 30 yil etib belgilash toʻgʻrisidagi takliflariga rozilik berilsin. 2. Savdo zonasi faoliyatini boshqarish vazifasi “Hazorasp” erkin iqtisodiy zonasi direksiyasi” davlat unitar korxonasiga (keyingi oʻrinlarda — Direksiya) yuklansin. Savdo zonasini tashkil qilish va uning faoliyatini yoʻlga qoʻyish bilan bogʻliq ishlarni amalga oshirish maqsadida Oʻzbekiston Respublikasining Bosh vaziri A.N. Aripov boshchiligida shtab tashkil etilsin. 3. Belgilab qoʻyilsinki: a) savdo zonasida: zamonaviy texnologiyalar asosida mahsulotlarni qabul qilish, saqlash va saralash xizmatlari koʻrsatiladi; “yagona darcha” va interaktiv mexanizmlar asosida bojxona, soliq, sertifikatlash, fitosanitariya, veterinariya, transport xizmatlari, mavjud infratuzilma va imkoniyatlarni oʻrgangan holda, bank va valyuta ayirboshlash, mobil aloqa hamda mijozlar uchun tibbiy, mehmonxona, avtotransport vositalariga texnik xizmat koʻrsatish va boshqa xizmatlar yoʻlga qoʻyiladi; faqat Oʻzbekiston Respublikasi va Turkmaniston Respublikasida ishlab chiqarilgan mahsulotlar savdosi tashkil qilinadi; chakana savdo operatsiyalarini amalga oshirish huquqi berilgan “erkin bojxona zonasi” bojxona rejimi amal qiladi; Oʻzbekiston Respublikasi hududida boʻlgan xorijiy davlatlar fuqarolari va fuqaroligi boʻlmagan shaxslar harakatlanish hujjatlari asosida alohida nazorat oʻtkazish punkti orqali oʻtadi va ularning ortga qaytishiga faqat kirgan nazorat oʻtkazish punkti orqali ruxsat etiladi; shaxslar, transport vositalari va yuklar erkin harakatlanadi; b) savdo zonasiga: mahsulotlar bojxona toʻlovlari toʻlanmasdan va iqtisodiy siyosat choralari qoʻllanmasdan olib kiriladi; mahsulotlar savdo zonasi ishtirokchilari tomonidan “erkin bojxona zonasi” bojxona rejimiga rasmiylashtirish orqali joylashtiriladi; mahsulotlar yuridik va jismoniy shaxslar tomonidan Oʻzbekiston Respublikasi qonunchilik hujjatlarida belgilangan talablarga muvofiq olib kiriladi yoki olib chiqiladi; Turkmaniston va ushbu davlat orqali tashrif buyuruvchi chet el fuqarolari uchun maxsus nazorat oʻtkazish punkti orqali vizasiz tartibda, shaxsni tasdiqlovchi hujjat orqali kirish, 15 kun mobaynida hududda boʻlish va kirgan nazorat punkti orqali chiqish imkoniyati yoʻlga qoʻyiladi; v) Direksiya Xorazm viloyati hokimligi bilan birgalikda savdo zonasidagi bino va inshootlarni tadbirkorlik subyektlariga elektron onlayn auksion savdolari asosida ijaraga beradi. 4. Belgilansinki, ushbu qarorga asosan qishloq xoʻjaligiga moʻljallangan yer uchastkalarining yer fondi toifasi oʻzgartirilishi bilan bogʻliq qishloq xoʻjaligi va oʻrmon xoʻjaligi ishlab chiqarishi nobudgarchiliklarining oʻrnini qoplash boʻyicha kompensatsiya toʻlovlari undirilmaydi. 5. Xorazm viloyati hokimligi Kadastr agentligi va Qishloq xoʻjaligi vazirligi bilan birgalikda qishloq xoʻjaligiga moʻljallangan yer uchastkalari qisqarib ketishining oldini olish maqsadida 2024-yil 1-iyulga qadar tegishlicha ushbu qaror bilan yer fondi toifasi oʻzgartirilayotgan sugʻoriladigan yer uchastkalari maydonining besh baravari miqdorida yangi yerlar oʻzlashtirilishini va sugʻoriladigan yerlar toifasiga oʻtkazilishini taʼminlasin. 6. Investitsiyalar, sanoat va savdo vazirligi savdo zonasining bosh rejasi va unda joylashtiriladigan obyektlarning loyiha-smeta hujjatlarini ishlab chiqish hamda qurilishi bilan bogʻliq barcha xarajatlarni moliyalashtirish uchun Eksportni qoʻllab-quvvatlash jamgʻarmasi hisobidan Direksiyaga 3 yillik imtiyozli davr bilan 10 yil muddatga zarur mablagʻlarni ajratsin. Bunda, Eksportni qoʻllab-quvvatlash jamgʻarmasi hisobidan ajratiladigan mablagʻlar savdo zonasidagi obyektlarni ijaraga berish, sotish hamda Xorazm viloyati mahalliy budjetining qoʻshimcha manbalari hisobidan qaytariladi. 7. Avtomobil yoʻllari qoʻmitasi, “Hududiy elektr tarmoqlari” AJ, “Hududgaztaʼminot” AJ, “Oʻzbektelekom” AK, “Oʻzsuvtaʼminot” AJ Xorazm viloyati hokimligi bilan birgalikda muhandislik-kommunikatsiya va yoʻl infratuzilmasi bilan taʼminlanishi lozim boʻlgan obyektlarning tasdiqlangan roʻyxati asosida 2024-yil 1-mayga qadar savdo zonasi hududida ishga tushiriladigan obyektlarning loyiha hujjatlarini ishlab chiqsin va belgilangan tartibda kelishish ishlarini yakunlasin. 8. Direksiya va Xorazm viloyati hokimligi Qurilish va uy-joy kommunal xoʻjaligi vazirligi bilan birgalikda bir oy muddatda savdo zonasining bosh rejasi hamda ikki oy muddatda savdo zonasida joylashtiriladigan obyektlarning loyiha-smeta hujjatlari ishlab chiqilishini taʼminlasin. Bunda: Xorazm viloyati hokimligi huzuridagi “Yagona buyurtmachi xizmati” injiniring kompaniyasi savdo zonasining bosh rejasini hamda quriladigan bino va inshootlarning loyiha-smeta hujjatlarini ishlab chiqish va qurish boʻyicha buyurtmachi etib belgilansin; bosh reja va quriladigan bino va inshootlarning loyiha-smeta hujjatlarini ishlab chiqish boʻyicha loyiha tashkiloti hamda pudrat tashkiloti belgilangan tartibda tanlov (tender) savdolariga asosan aniqlansin. 9. Xorazm viloyati hokimligi Iqtisodiyot va moliya vazirligi, Investitsiyalar, sanoat va savdo vazirligi, Raqamli texnologiyalar vazirligi, Avtomobil yoʻllari qoʻmitasi, “Hududiy elektr tarmoqlari” AJ, “Hududgaztaʼminot” AJ hamda “Oʻzsuvtaʼminot” AJ bilan birgalikda bir oy muddatda savdo zonasining 2024-2025-yillarda muhandislik-kommunikatsiya va yoʻl infratuzilmasi bilan taʼminlanishi lozim boʻlgan obyektlarining manzilli dasturlarini savdo zonasining tasdiqlangan bosh rejasiga asosan shakllantirsin va tasdiqlash uchun Vazirlar Mahkamasiga kiritsin. Bunda: savdo zonasining tashqi muhandislik-kommunikatsiya tarmoqlarini qurish ishlarini moliyalashtirish Oʻzbekiston Respublikasi Prezidentining 2020-yil 18-dekabrdagi “Hududlarda muhandislik-kommunikatsiya infratuzilmasini yanada rivojlantirish chora-tadbirlari toʻgʻrisida”gi PQ-4929-son qaroriga; savdo zonasining tashqi muhandislik-kommunikatsiya tarmoqlarini qurish-taʼmirlash ishlari boʻyicha buyurtmachi vazifasini belgilash Oʻzbekiston Respublikasi Prezidentining 2021-yil 30-apreldagi “Maxsus iqtisodiy va kichik sanoat zonalari muhandislik-kommunikatsiya infratuzilmasini yanada rivojlantirish chora-tadbirlari toʻgʻrisida”gi PQ-5101-son qaroriga muvofiq amalga oshirilishi belgilab qoʻyilsin. 10. Milliy gvardiya Ichki ishlar vazirligi, Davlat xavfsizlik xizmati Chegara qoʻshinlari, Iqtisodiyot va moliya vazirligi hamda Bojxona qoʻmitasi bilan birgalikda bir oy muddatda savdo zonasi hududini qoʻriqlash, jamoat tartibini saqlash hamda chegara va bojxona rasmiylashtiruvini amalga oshirish uchun talab etiladigan shaxsiy tarkib shtat birligini belgilash, uni moddiy-texnik jihatdan taʼminlash boʻyicha Vazirlar Mahkamasiga taklif kiritsin. 11. Investitsiyalar, sanoat va savdo vazirligi Xorazm viloyati hokimligi hamda manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 12. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi Bosh vazirining oʻrinbosari J.A. Xodjayev hamda Xorazm viloyati hokimi J.R. Raximov belgilansin. Qaror ijrosi uchun masʼul idoralar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. Hudud nomi Yerdan foydalanuvchi nomi Kontur raqami Jami yer maydoni, ga Shundan Tuproq bonitet bali sugʻoriladigan yerlar (ga) boshqa yerlar, (ga) “Mahtumquli” MFY hududi Tuman hokimligi zaxirasidagi yerlar 192q 0,2 0,2 61,6 193q 1,2 0,56 0,64 61,6 194q 1,7 1,7 61,6 Jami 3,1 2,46 0,64